Անվան այլ կիրառումների համար տե՛ս՝ Արմինե Գրիգորյան (այլ կիրառումներ)
*Վիքիպեդիայում կան հոդվածներ Գրիգորյան ազգանունով այլ մարդկանց մասին։*

**Արմինե Ռոմանի Գրիգորյան** (սեպտեմբերի 30, 1967(1967-09-30), Երևան, Հայկական ԽՍՀ, ԽՍՀՄ), հայ դաշնակահար։ Երևանի Կոմիտասի անվան պետական կոնսերվատորիայի պրոֆեսոր։ Արամ Խաչատրյանի տուն-թանգարանի տնօրեն (2004 թ.):

Ճարտարապետ Սեմյոն Բարսեղյանի կինը։

Կենսագրություն
--------------

Արմինե Գրիգորյանը ծնվել է Երևանում։ 1985 թվականին ավարտել է Երևանի Չայկովսկու անվան միջնակարգ երաժշտական դպրոցը (Կարինե Սմբատյանի դասարան)։ 1985-1990 թվականներին սովորել է Երևանի Կոմիտասի անվան պետական կոնսերվատորիայում, 1990-1993 թվականներին՝ ասպիրանտուրայում, պրոֆեսորներ Գեորգի և Սերգեյ Սարաջյանների դասարանում։

2003 թվականին դաշնակահար Սոնա Բարսեղյանի հետ հիմնադրել է «Սոնետ» դաշնամուրային դուետը։ 2005 թվականից Խաչատրյանի անվան եռյակի դաշնակահարն է։ 2010 թվականին եռյակի մյուս անդամների հետ ստեղծել է «Դասական երաժշտության զարգացման հիմնադրամ», որն ակտիվ գործունեություն է ծավալել՝ պրոպագանդելով մասնավորապես հայ կոմպոզիտորների ստեղծագործությունները, աջակցելով շնորհալի պատանի երաժիշտներին։ Խաչատրյանի անվան եռյակի հետ համերգներով հանդես է եկել Վիեննայի (Musikverein), Համբուրգի (Laiezhalle), Լայպցիգի (Gewandhaus), Մյունխենի (Gasteig - Philharmonie), Լոնդոնի (Quen Elizabeth Hall), Տոկիոյի (Suntory Hall), Տորոնտոյի (Koerner Hall) և այլն։

Լոզանում («Schubertiade»), Կոստա Ռիկայում («Festival de las Artes»), Մեքսիկայում («Festival International Cervantino») մասնակցել է փառատոների։

2005 թվականին Հայաստանում առաջին անգամ կազմակերպել է նվագակցության արվեստի փառատոն, 2008 թվականին՝ Արամ Խաչատրյանի 105-ամյակին նվիրված հայ կոմպոզիտորների ստեղծագործությունների փառատոն, 2013 թվականին՝ միջազգային գիտաժողով՝ նվիրված Արամ Խաչատրյանի ծննդյան 110-ամյակին։ 2007 թվականին հրատարակել է իր բանաստեղծությունների «24 պրելյուդ» խորագիրը կրող ժողովածուն։

2004 թվականից Արամ Խաչատրյանի տուն-թանգարանի տնօրենն է, 2012 թվականից հայ դաշնակահար-ուսուցիչների ասոցիացիայի պատվավոր նախագահը։ Դասավանդում է Երևանի պետական կոնսերվատորիայում, պրոֆեսոր է։

Խաչատրյանի անվան եռյակի հետ, ինչպես նաև որպես մենակատար համերգներով հանդես է եկել բազմաթիվ երկրներում. ԱՄՆ, Կենտրոնական և Հարավային Ամերիկա, Շվեյցարիա, Միացյալ Թագավորություն, Կանադա, Գերմանիա, Ավստրիա, Իսպանիա, Ճապոնիա, Չինաստան, Լիբանան, Բուլղարիա, Մալթա, Չեխիա, Իտալիա, Լեհաստան, Ավստրալիա, Մոլդովա, Վրաստան, Մերձբալթյան երկրներ, ԱՊՀ երկրներ, Ռուսաստան և Հայաստան։

Ստեղծագործություններ
--------------------

Արմինե Գրիգորյանը համագործակցել է բազմաթիվ հայտնի երաժիշտների հետ՝ ներկայանալով ամենատարբեր ծրագրերով՝ ներառյալ Բեթհովենի 10 սոնատները ջութակի և դաշնամուրի համար։ Թողարկել է մի քանի ձայնասկավառակներ՝ այդ թվում «Արամ Խաչատրյան. անհայտ էջեր» սկավառակը՝ նվիրված մեծ կոմպոզիտորի քիչ հայտնի դաշնամուրային ստեղծագործություններին։

Նվագացանկում կատարում է Արամ Խաչատրյանի, Էդվարդ Միրզոյանի, Ալեքսանդր Հարությունյանի, Մոցարտի, Շոպենի, Յոհաննես Բրամսի, Սերգեյ Ռախմանինովի, Կլոդ Դեբյուսիի, Պյոտր Չայկովսկու և այլոց ստեղծագործությունները։

Մրցանակներ
----------

* Հայաստանի մշակույթի նախարարության ոսկե մեդալ, 2017 թ.
* Լեհաստանի մշակույթի զարգացման գործում ունեցած ավանդի համար 2013 թվականին Լեհաստանի հանրապետության մշակույթի և ազգային ժառանգության նախարարի կողմից պարգևատրվել է շքանշանով
* Միջազգային և հանրապետական մի շարք մրցույթների դափնեկիր է
* «Հռոմ 2003» (Roma 2003) դաշնակահարների միջազգային մրցույթի ժամանակ արժանացել է կրկնակի դափնեկրի կոչմանը և շքանշանի՝ Հռոմի դեպուտատների պալատի կողմից
* Որպես կամերային անսամբլիստ՝ տարբեր միջազգային մրցույթների հատուկ մրցանակների դափնեկիր է

Ծանոթագրություններ
------------------

1. ↑  Արմինե Գրիգորյան, Սեմյոն Բարսեղյան
2. ↑  «Aram Khachaturyan Trio». Արխիվացված է օրիգինալից 2015 թ․ հունվարի 30-ին. Վերցված է 2016 թ․ հունվարի 22-ին.
3. ↑  «Khachaturyan Trio | Official Website». *www.khachaturiantrio.com*. Վերցված է 2016 թ․ սեպտեմբերի 14-ին.
4. ↑  «Արմինե Գրիգորյանի կենսագրությունը avproduction կայքում». Արխիվացված է օրիգինալից 2022 թ․ օգոստոսի 16-ին. Վերցված է 2020 թ․ մայիսի 14-ին.
5. ↑  Armine Grigoryan, piano

Արտաքին հղումներ
----------------

* Արմինե Գրիգորյան

|  |  |  |
| --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք |

 |